Diari Oficial de la Generalitat Valenciana


Sumari del DOGV 4678, del 27-01-2004 (2004/688)

DECRET 6/2004, de 23 de gener, del Consell de la Generalitat, pel qual s'estableixen les normes generals de protecció en terrenys forestals incendiats.
-------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2004/01/23/6/dof/vci/html**

### Dades del document

Número de DOGV
:   4678

Data del DOGV
:   27-01-2004

Secció del DOGV
:   I. DISPOSICIONS GENERALS

Número del document
:   2004/688


Data del document
:   23-01-2004

Organisme emissor
:   Conselleria de Territori i Habitatge

Tipus de document
:   Decret

Anàlisi jurídica

 Descriptors 

:   * legislació
    * investigació forestal
    * incendi
    * legislació forestal
    * protecció del bosc
    * reforestació

DECRET 6/2004, de 23 de gener, del Consell de la Generalitat, pel qual s'estableixen les normes generals de protecció en terrenys forestals incendiats. [2004/F688]
  
És important establir normes de protecció que siguen d'aplicació sistemàtica amb posterioritat a qualsevol incendi forestal que es produïsca a la Comunitat Valenciana, per afavorir la regeneració de la coberta vegetal en el termini de temps més curt possible.
  
Es considera necessari unificar la normativa existent en matèria de mesures cautelars en terrenys forestals incendiats i, en concret, el que disposa la Llei 3/1993, de 9 de desembre, Forestal de la Comunitat Valenciana, i el seu Reglament aprovat pel Decret 98/1995, de 16 de maig, del Consell de la Generalitat, la Llei 4/1992, de 5 de juny, de la Generalitat, sobre Sòl No Urbanitzable, com també les ordres anuals de vedes.
  
Per tot això, atesa la voluntat que mai puga derivar-se cap tipus de benefici de la inducció o producció d'un dany ecològic d'aquesta magnitud i davant la necessitat descrita, d'acord amb el que disposa la Llei 3/1993, de 9 de desembre, Forestal de la Comunitat Valenciana, i el seu Reglament aprovat pel Decret 98/1995, de 16 de maig, del Consell de la Generalitat, a proposta del conseller de Territori i Habitatge i després de la deliberació del Consell de la Generalitat, en la reunió del dia 23 de gener de 2004,
  
DECRETE
  
Article 1
  
Amb caràcter immediat a la producció d'un incendi forestal, la Conselleria de Territori i Habitatge, en l'àmbit de les seues competències, emetrà un informe pericial, per part del seu personal especialitzat, en el qual es determinarà la causa i motivació més probable.
  
Article 2
  
En un termini màxim de sis mesos des de la data de la seua extinció la Conselleria de Territori i Habitatge elaborarà un estudi en tots aquells incendis superiors a 100 hectàrees que contindrà els aspectes següents:
  
a) Efecte de l'incendi sobre la vegetació, fauna i repercussions previsibles sobre el sòl.
  
b) Zonificació del territori segons la seua previsible capacitat d'autoregeneració.
  
c) Planificació d'actuacions a curt, mig i llarg termini, s'inclourà, si és el cas, la instal·lació de parcel·les de seguiment permanent.
  
d) Normes de protecció o mesures cautelars que s'han d'establir d'acord amb el que conté el present decret.
  
Article 3
  
1. Els terrenys forestals classificats com a sòl no urbanitzable que hagen sofrit els efectes d'un incendi no podran classificar-se o reclassificar-se com a urbà o urbanitzable, ni es podran minorar les proteccions derivades del seu ús i aprofitament forestal.
  
2. Els terrenys no urbanitzables afectats per un incendi forestal estaran subjectes a especial protecció per a la reforestació i reposició de la vegetació en tota la seua superfície.
  
Article 4
  
En els terrenys forestals que hagen sofrit els efectes d'un incendi queden restringides les activitats següents en els terminis indicats, excepte autorització expressa i motivada de l'administració forestal, després de l'informe del Consell Assessor i de Participació del Medi Ambient.
  
a) El pasturatge en un termini de cinc anys.
  
b) La transformació en sòl agrícola fins transcorreguts almenys 20 anys.
  
c) La realització d'activitats extractives en un termini de 10 anys.
  
Article 5
  
1. Amb caràcter general i independentment del seu règim cinegètic, queda restringida, durant un període mínim d'una temporada, la caça en terrenys forestals afectats per incendis forestals. Igualment, queda prohibit durant l'esmentat període l'exercici de la caça en aquells terrenys que hagen quedat com a enclavaments no cremats menors de 250 hectàrees envoltats de zones incendiades.
  
2. Durant la pràctica de la caça dins del període de restricció, el pas per zones incendiades es realitzarà amb armes desmuntades.
  
3. Amb caràcter extraordinari i degudament motivat, els directors territorials de la Conselleria de Territori i Habitatge podran autoritzar la caça en aquestes zones.
  
Article 6
  
1. Amb caràcter general, quan la superfície forestal arborada afectada siga superior a 10 hectàrees queda suspés qualsevol aprofitament fuster fins a disposar d'un informe tècnic, emés per l'administració Forestal, sobre la seua conveniència o necessitat. L'esmentat informe tindrà caràcter urgent i haurà de ser emés sempre en un termini inferior a un mes des que es va produir l'incendi.
  
2. Igualment i amb caràcter cautelar, l'administració forestal podrà, en situacions extraordinàries, establir preus mínims de la fusta en l'aprofitament de terrenys forestals incendiats.
  
Article 7
  
Segons les característiques de la zona incendiada, i d'acord amb el que recull l'estudi previst en l'article 2 del present decret, es podran dictar, per mitjà d'ordre de la Conselleria de Territori i Habitatge, mesures extraordinàries de prohibició, en especial, pel que fa a l'ús recreatiu, al trànsit per vies forestals i als aprofitaments tradicionals.
  
Article 8
  
1. L'administració, després de l'audiència dels titulars, podrà declarar les àrees forestals afectades per incendis forestals com a zones d'actuació urgent (ZAU), amb la finalitat de restaurar-les i afavorir-ne la regeneració o preservar-les de riscos erosius.
  
2. La declaració s'efectuarà per mitjà de decret del Consell de la Generalitat i en esta es delimitarà el perímetre que afecta, les mesures que s'establisquen, el termini d'execució i les dotacions econòmiques que, si és el cas, comportaran.
  
3. L'expedient es podrà instruir d'ofici, a instància de les entitats locals en les quals es troben situades les zones afectades o a instància dels titulars afectats que representen de manera individual o agrupada més del 50% de la superfície total afectada.
  
4. La declaració podrà, igualment, limitar i fins i tot prohibir els aprofitaments que siguen incompatibles amb la finalitat buscada.
  
Les mesures s'executaran pels propietaris o titulars dels terrenys, sense perjudici de les ajudes que per a tal fi s'establisquen. No obstant això, els propietaris o titulars podran acordar amb l'administració la seua execució, i aportar, en aquest cas, la disponibilitat dels terrenys.
  
Article 9
  
En relació amb les mesures cautelars establides en el present decret, el Registre de Terrenys Forestals Incendiats, gestionat per la Conselleria de Territori i Habitatge, que té caràcter públic, emetrà certificat sobre l'afecció dels terrenys forestals sobre els quals se li eleve consulta.
  
DISPOSICIÓ ADDICIONAL
  
En aquells casos de parcs i paratges naturals d'àmbits forestals, els plans d'ordenació dels recursos naturals (PORN) i plans rectors d'ús i gestió (PRUG) dels quals establisquen o disposen de majors mesures de protecció, s'aplicarà la norma de major protecció en matèria ambiental.
  
DISPOSICIONS FINALS
  
Primera
  
Es faculta el conseller de Territori i Habitatge perquè, en l'àmbit de les seues competències, dicte les ordres que jutge pertinents per a establir majors figures de protecció a les recollides de manera general en el present decret.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 23 de gener de 2004
  
El president de la Generalitat,
  
FRANCISCO CAMPS ORTIZ
  
El conseller de Territori i Habitatge,
  
RAFAEL BLASCO CASTANY


Còpia Permalink ELI